3. การประกอบธุรกิจของแต่ละสายผลิตภัณฑ์

ปัจจุบัน กลุ่มบริษัทมี 2 ธุรกิจหลัก ที่มีรายได้เกินกว่าร้อยละ 10 ของรายได้รวมตามงบการเงินสำหรับปีสิ้นสุดวันที่ 31 ธันวาคม 2543 ได้แก่ ธุรกิจเพลง และธุรกิจสื่อ โดยสรุปรายละเอียดการประกอบธุรกิจของแต่ละสายผลิตภัณฑ์มีดังนี้

ธุรกิจเพลง

3.1 ลักษณะผลิตภัณฑ์หรือบริการ

ในการดำเนินธุรกิจของกลุ่มธุรกิจเพลง
ผลิตภัณฑ์ของบริษัทเริ่มตั้งแต่ขั้นตอนการแต่งเพลงจากต้นสังกัด ผู้ทำเพลง หรือค่ายเพลง
ผ่านการเรียบเรียงเสียงประสานจนเป็นผลงานเพลงที่สมบูรณ์มีคุณภาพ
พร้อมที่จะนำไปผลิตเป็นมาสเตอร์เทปที่สมบูรณ์แบบ เพื่อนำไปผลิตเป็น เทปเพลง ซีดี วีซีดีและวีดีโอ
เป็นลำดับถัดไป โดยในการสร้างสรรค์ผลงานเพลงของกลุ่มธุรกิจเพลง
สามารถแบ่งกลุ่มผู้ผลิตและสร้างสรรค์เพลงออกได้เป็น 2 กลุ่ม ได้แก่

- กลุ่มผู้ผลิตและสร้างสรรค์เพลงไทย มีการแบ่งความรับผิดชอบเป็นลักษณะของค่ายเพลง
โดยแบ่งออกเป็น 13 ค่าย ประกอบด้วย 11 ค่ายในสังกัดของบริษัท และอีก 2 ค่ายในสังกัดของ 2
บริษัทในเครือ ดังนี้

1) ในสังกัดของบริษัท มีจำนวน 11 ค่าย

1. Grammy Grand รับผิดชอบเพลงแนว Mainstream Pop (Teenage, Adult)

2. Grammy Gold รับผิดชอบเพลงแนว Thai Country, Oldies, Contemporary,
Projects

3. Grammy Big รับผิดชอบเพลงแนว Compilation, Karaoke, Remake (Remix)

4. Genie Record รับผิดชอบเพลงแนว Independent, Rock, Pop, Pop Rock

5. Grammy QX รับผิดชอบเพลงแนว Mainstream (Pop), Alternative

6. Baa-Ram-Ewe รับผิดชอบเพลงแนว Varieties / Pre-Teen, Teen, Creative,
Listening

7. Encore รับผิดชอบเพลงแนว Mainstream (Pop)

8.Up G รับผิดชอบเพลงแนว Rock

9.RPG รับผิดชอบเพลงแนว Mainstream (Pop)

10.Mad Cat รับผิดชอบเพลงแนว Rock

11. Green Beens รับผิดชอบเพลงแนว Pop (Teenage)

2) บริษัท มอร์ มิวสิค จำกัด รับผิดชอบเพลงแนว Rock, Pop Rock

3) บริษัท เมกเกอร์เฮด จำกัด รับผิดชอบเพลงแนว Pop (Pre - Teenage, Teenage)

- กลุ่มผู้ผลิตและสร้างสรรค์เพลงสากล สำหรับตลาดในประเทศได้มอบหมายให้ บริษัท
โกลบอล มิวสิค แอนด์ มีเดีย (ประเทศไทย) จำกัด
ซึ่งได้รับลิขสิทธิ์ในการผลิตและจัดจำหน่ายจากค่ายเพลงสากลชั้นนำในต่างประเทศ คือ Zomba และ
Telstar เป็นค่ายเพลงอิสระที่ได้รับการจัดอันดับจากนิตยสาร Music Business
International ในการเป็นบริษัทค่ายเพลงอิสระอันดับที่ 1 และ 19 ของโลก ตามลำดับ
สำหรับตลาดต่างประเทศมี บริษัท โกลบอล มิวสิค แอนด์ มีเดีย (ไต้หวัน) จำกัด
เป็นผู้ดูแลและรับผิดชอบในการสร้างสรรค์ผลงานเพลงจีน
ไม่ว่าจะเป็นการนำเอาทำนองเพลงไทยใส่เนื้อร้องจีน
หรือโดยการเรียบเรียงทั้งทำนองและเนื้อร้องจีนใหม่ เพื่อส่งไปผลิตและจำหน่ายยังประเทศไต้หวัน

3.2 การตลาดและภาวะการแข่งขัน

3.2.1 นโยบายและลักษณะการตลาด

กลยุทธ์ในการแข่งขัน

-   ผลิตผลงานที่มีคุณภาพและมีความหลากหลายครอบคลุมทุกกลุ่มเป้าหมาย

    กลุ่มบริษัทเน้นการผลิตผลงานเพลงที่มีคุณภาพ นอกจากนี้
    เพื่อให้ผลงานเพลงของบริษัทครอบคลุมทุกกลุ่มเป้าหมาย
    บริษัทได้แบ่งแยกหน่วยงานในการสร้างสรรค์ผลงานเพลงตามความถนัดในแต่ละค่ายแนวเพลง
    ด้วยทีมงานระดับมืออาชีพทางด้านวงการเพลงระดับชั้นนำของเมืองไทย
    และด้วยความพร้อมทางด้านการแข่งขันและตัวผลิตภัณฑ์ที่หลากหลาย
    รวมทั้งคุณภาพของทีมงานและผลงาน สื่อภาพลักษณ์ที่ดีของศิลปินที่ได้ถ่ายทอดออกไป
    ทำให้ผลงานของบริษัทสามารถสนองตอบต่อความต้องการของผู้บริโภคได้เป็นอย่างดี
    ส่งผลให้ผลงานเพลงของบริษัทสามารถครองส่วนแบ่งการตลาดเพลงในประเทศไทยในทุกกลุ่มเป้าหมายทุกเพศทุกวัย

-   ธุรกิจบันเทิงที่ครบวงจร

    นอกเหนือจากการผลิตผลงานที่มีคุณภาพออกสู่สายตาผู้บริโภคแล้ว
    กลุ่มบริษัทยังมีโครงสร้างการดำเนินงานที่ครบวงจรสำหรับธุรกิจบันเทิง
    ทั้งในส่วนของการจัดจำหน่าย
    ค้าส่งและปลีกในธุรกิจเพลง การบริหารการตลาดในด้านต่างๆ ธุรกิจสื่อที่เป็นของตนเอง
    ทั้งวิทยุ โทรทัศน์ และสิ่งพิมพ์ รวมทั้งอินเตอร์เน็ต
    ซึ่งถือเป็นสื่อหนึ่งในการโฆษณาประชาสัมพันธ์
    และเป็นช่องทางการจำหน่ายใหม่ที่มีศักยภาพสูงเพื่อจำหน่ายผลงานเพลงของกลุ่มบริษัท
    สิ่งเหล่านี้จะทำให้กลุ่มบริษัทได้เปรียบในการแข่งขัน สามารถกำหนดนโยบาย
    กลยุทธ์ และวางแผนการตลาดได้อย่างเหมาะสมและมีประสิทธิภาพ
    รวมทั้งการมีต้นทุนการผลิตและโฆษณาประชาสัมพันธ์ที่ต่ำ
    ซึ่งจะทำให้กลุ่มบริษัทได้รับประโยชน์สูงสุด

-   มีลิขสิทธิ์เพลงที่สร้างมูลค่าทางการตลาดในอนาคต

  กลุ่มบริษัทมีผลงานเพลงที่ผลิตในสังกัดกว่า 6,000 เพลง ซึ่งนับเป็นสินทรัพย์ที่ทรงคุณค่า
  และถูกจัดเก็บไว้ใน Library ของบริษัท สามารถนำมาผลิตและสร้างสรรค์เป็นผลงานใหม่
  ได้อย่างไร้ขีดจำกัด โดยการรวมอัลบั้มในรูปแบบต่างๆ
  หรือจะจัดทำดนตรีขึ้นมาใหม่ก็จะสร้างมูลค่าให้เกิดขึ้นได้อย่างมหาศาล

ลักษณะลูกค้าและกลุ่มลูกค้าเป้าหมาย

  เนื่องจากบริษัทมีบริษัทในเครือ คือ บริษัท เอ็มจีเอ จำกัด
  เป็นผู้นำผลงานเพลงของกลุ่มบริษัทในรูปมาสเตอร์เทปไปผลิตเพื่อจัดทำเป็นผลิตภัณฑ์ในรูปแบบต่างๆ
  และจัดจำหน่าย ดังนั้นลูกค้าของกลุ่มธุรกิจเพลงของบริษัทเกือบทั้งหมดจึงเป็นผู้ค้าส่งและผู้ค้าปลีก
  โดยในช่วง 3 ปีที่ผ่านมา มีสัดส่วนการขายให้แก่ลูกค้ารายใหญ่ 10 รายแรกดังนี้

  -------------------------------- ------------ ------------ ------------
  (ร้อยละ)                          2543         2542         2541

  รายได้รวมกันของลูกค้า 10 รายแรก      7.87         8.11         8.85
  -------------------------------- ------------ ------------ ------------

  ในระยะ 3
  ปีที่ผ่านมากลุ่มธุรกิจเพลงไม่มีสัดส่วนการขายให้แก่ลูกค้ารายใดรายหนึ่งเกินกว่าร้อยละ 30

การจำหน่ายและช่องทางการจำหน่าย

บริษัท เอ็มจีเอ จำกัด จำหน่ายผ่านผู้ค้าส่งและผู้ค้าปลีก คิดเป็นสัดส่วนร้อยละ 70 และ 30
ของยอดขาย ตามลำดับ โดยมีรายละเอียด ดังนี้

1)  ผู้ค้าส่ง

    ปัจจุบัน กลุ่มบริษัทมีกลุ่มลูกค้าประเภทผู้ค้าส่งรายใหญ่ประมาณ 12 ราย
    กระจายอยู่ทั่วบริเวณกรุงเทพฯ และต่างจังหวัด
    โดยในเบื้องต้นทางกลุ่มผู้ค้าส่งจะทำการกระจาย
    สินค้าไปยังผู้ค้าปลีก
    หลังจากนั้นก็จะผ่านช่วงต่อไปยังร้านค้าแผงเทปรายย่อยทั่วประเทศประมาณ 1,000-2,000
    ราย

2)  ผู้ค้าปลีก

เป็นการกระจายสินค้าโดยจัดจำหน่ายผ่านไปยังร้านค้าปลีกทั่วไปและร้านค้าปลีกของกลุ่มธุรกิจเพลง
อาทิ Star Shop, All Star และ Imagine เพื่อเป็นการช่วยกระจาย
สินค้าสู่มือผู้บริโภคได้ทั่วถึง รวดเร็ว ภายในระยะเวลาจำหน่ายที่กำหนดไว้

  สำหรับเพลงที่จำหน่ายในประเทศไต้หวัน บริษัทมีช่องทางการจัดจำหน่ายโดยผ่านบริษัท
  ตัวแทนในประเทศไต้หวัน
  เป็นผู้ผลิตและจัดจำหน่ายให้โดยการกระจายสินค้าผ่านผู้ค้าส่งอีกทอดหนึ่ง
  ทั้งนี้กลุ่มบริษัทมีสัดส่วนการจำหน่ายในประเทศและประเทศไต้หวัน ณ วันที่ 31 ธันวาคม 2543
  เป็น 98% และ 2% ตามลำดับ

โครงสร้างการดำเนินงานของบริษัท เอ็มจีเอ จำกัด 

  บริษัท เอ็มจีเอ จำกัด
  นอกเหนือจากการเป็นผู้ผลิตและจัดจำหน่ายแต่เพียงผู้เดียวในผลงานเพลงของกลุ่มบริษัทแล้ว
  ยังได้รับจ้างผลิตและจัดจำหน่ายให้กับค่ายเพลงอื่นๆ ที่ไม่ใช่ของกลุ่มบริษัทอีกด้วย
  โดยมีโครงสร้างการดำเนินงานของบริษัท เอ็มจีเอ จำกัด ดังนี้

  3.2.2 สภาพการแข่งขัน

ภาพรวมของสภาพการแข่งขันธุรกิจเพลงในปี 2543 ที่ผ่านมามีมูลค่าตลาดโดยรวมลดลง
เนื่องมาจากภาวะเศรษฐกิจที่ยังไม่ฟื้นตัวดีนัก
การใช้จ่ายของประชาชนจึงเป็นการใช้จ่ายเพื่อการอุปโภคและบริโภคในผลิตภัณฑ์ที่จำเป็นเป็นหลัก
ส่งผลกระทบต่อการเลือกซื้อสินค้าประเภทบันเทิงและสันทนาการ
โดยมีพฤติกรรมการเลือกซื้อสินค้าประเภทเพลงได้เปลี่ยนแปลงไป
จากเดิมที่มีการเลือกซื้อเนื่องมาจากความชื่นชอบในผลงานเพลงหรือในตัวศิลปินเป็นหลัก
โดยไม่คำนึงถึงจำนวนเพลงของแต่ละอัลบั้ม
กลับกลายเป็นการเลือกซื้อเฉพาะอัลบั้มรวมฮิตที่มีเพลงที่ตนเองชื่นชอบเป็นจำนวนหลายเพลง
เพื่อให้คุ้มกับจำนวนเงินที่จะต้องเสียไป
และรวมทั้งการเปลี่ยนไปในลักษณะของการฟังเพลงที่ตนชื่นชอบผ่านวิทยุหรือโทรทัศน์แทน

ดังนั้น จึงส่งผลกระทบต่อสภาพการแข่งขันของผู้ผลิตผลงานเพลง
ที่จำเป็นต้องเน้นคุณภาพของผลงานเพลง ทั้งเนื้อร้องทำนอง ศิลปิน และการผลิต
เพื่อให้สอดคล้องกับตลาดกลุ่มเป้าหมายเป็นสำคัญ
รวมทั้งการผลิตผลงานเพลงที่ลดลงในแต่ละค่ายเพลง เนื่องมาจากยอดขายที่ไม่เป็นไปตามเป้าหมาย
การขยายระยะเวลาในการวางแผงของแต่ละอัลบั้มที่ยาวนานขึ้น
และการใช้งบโฆษณาประชาสัมพันธ์ที่ลดน้อยลง
ทั้งนี้เพื่อให้ธุรกิจของตนเองสามารถอยู่รอดและแข่งขันต่อไปได้ท่ามกลางเศรษฐกิจที่ไม่เอื้ออำนวย

จากผลการศึกษาข้อมูลของบริษัท ศูนย์วิจัยกสิกรไทย จำกัด ในธุรกิจเทปเพลงในช่วงที่ผ่านมา
พบว่าภาพรวมของตลาดมีมูลค่าลดลงจากปี 2540 ซึ่งมีมูลค่า 6,000 ล้านบาท
เริ่มชะลอตัวลงเหลือเพียง 4,000 – 5,000 ล้านบาท ในปี 2541 - 2542 และในปี 2543
ที่ผ่านมาคาดว่ามีมูลค่าตลาดเพลงประมาณ 3,500 – 4,000 ล้านบาท

  แผนภาพแสดงมูลค่าตลาดของตลาดเทปเพลง

หน่วย: ล้านบาท

  ที่มา : บริษัท ศูนย์วิจัยกสิกรไทย จำกัด

  ส่วนแบ่งการตลาดและขนาดของคู่แข่งขัน

ตลาดเพลงในประเทศไทยสามารถแบ่งออกเป็น 2 ประเภทใหญ่ ได้แก่ เพลงไทย และเพลงสากล
โดยในส่วนของเพลงไทยยังแบ่งออกได้เป็นอีก 2 ประเภท คือ เพลงไทยสากล และเพลงไทยลูกทุ่ง
โดยเพลงไทยสากลจะมีการพัฒนาแนวดนตรีอย่างหลากหลายและเปลี่ยนแปลงไปตามยุคตามสมัย
ในขณะที่แนวเพลงไทยลูกทุ่งจะไม่ค่อยมีการเปลี่ยนแปลงมากนัก
ส่วนใหญ่มักเป็นการนำเนื้อร้องเพลงเก่าซึ่งเป็นอมตะมาเปลี่ยนทำนองดนตรีใหม่ให้ทันสมัยมากขึ้น
หรือบาง
อัลบั้มก็มีการแต่งเนื้อร้องและทำนองเพลงใหม่

บริษัทคาดว่ามูลค่าของตลาดเพลงในปี 2543 ประมาณ 3,660 ล้านบาท
คิดเป็นมูลค่าของตลาดเพลงไทย (เพลงไทยสากลและเพลงไทยลูกทุ่ง) ประมาณ 3,060 ล้านบาท
หรือคิดเป็น
ร้อยละ 84 ของมูลค่าตลาดรวม และมูลค่าของตลาดเพลงสากลประมาณ 600 ล้านบาท
คิดเป็นร้อยละ 16 ของมูลค่าตลาดรวม

  แผนภาพแสดงโครงสร้างของธุรกิจเพลง

  []

สำหรับส่วนแบ่งทางการตลาดของธุรกิจเพลงของบริษัท
สามารถคิดเป็นสัดส่วนการครองส่วนแบ่งการตลาดสำหรับธุรกิจเพลงไทยได้ประมาณร้อยละ 60
และในปัจจุบันบริษัทมีคู่แข่งโดยตรงเพียง 1 บริษัทเท่านั้น ที่มีกลุ่มลูกค้าเป้าหมายที่ใกล้เคียงกัน

  แนวโน้มภาวะอุตสาหกรรมและการแข่งขัน

สำหรับแนวโน้มในปี 2544 บริษัท ศูนย์วิจัยกสิกรไทย จำกัด คาดว่าตลาดเพลงจะมีโอกาสเติบโตขึ้น
โดยคาดว่าจะมีมูลค่าเพิ่มขึ้นประมาณร้อยละ 10 เป็นมูลค่า 3,800 – 4,400 ล้านบาท
เนื่องจากปัจจัยสนับสนุนจากมาตรการของภาครัฐในการปราบปรามการละเมิดลิขสิทธิ์เทปและ
ซีดีอย่างจริงจังและต่อเนื่อง รวมทั้งการร่วมมือกันระหว่างค่ายเพลงในการจัดตั้งสมาคมต่างๆ เช่น
สมาคมอุตสาหกรรมสิ่งบันทึกเสียงไทย
ซึ่งจะเน้นปกป้องและดูแลการละเมิดลิขสิทธิ์ทั้งเพลงไทยและเพลงต่างประเทศ
โดยผลจากมาตรการดังกล่าวจะกดดันให้ผู้ผลิตหรือผู้จำหน่ายที่ละเมิดลิขสิทธิ์ลดลง
เพราะการกระทำผิดจะเป็นไปด้วยความลำบากมากยิ่งขึ้น
นอกจากนี้ได้มีการยกร่างพระราชบัญญัติควบคุมการผลิตซีดี
ซึ่งคาดว่าจะสามารถประกาศและมีผลบังคับใช้ภายในปี 2544
โดยมีเนื้อหาสาระครอบคลุมโรงงานที่ผลิตซีดีต้องได้รับอนุญาตจากกรมทรัพย์สินทางปัญญา

  3.3 การจัดหาผลิตภัณฑ์หรือบริการ

กลุ่มบริษัทมีโรงงานและคลังสินค้า ตั้งอยู่เลขที่ 36/1, 36/5 ซอยสุขุมวิท 69 แขวงพระโขนงเหนือ
เขตวัฒนา กรุงเทพมหานคร มีพื้นที่ใช้สอยรวมทั้งสิ้น 5,406 ตารางเมตร

  3.3.1 การจัดให้ได้มาซึ่งผลิตภัณฑ์เพื่อจำหน่าย

กลุ่มบริษัทมีนโยบายในการผลิตตามคำสั่งในการผลิตเป็นสำคัญ
โดยมีกำลังการผลิตเทปเพลงและปริมาณการผลิตจริงในระยะ 3 ปี ย้อนหลังดังนี้

+-------------------------------+------------+------------+------------+
| เทปเพลง                       | ปี 2543     | ปี 2542     | ปี 2541     |
+-------------------------------+------------+------------+------------+
| กำลังการผลิตเต็มที่ (ม้วน)          | 34,000,000 | 34,000,000 | 34,000,000 |
+-------------------------------+------------+------------+------------+
| ปริมาณการผลิตปกติ (ม้วน)          | 17,000,000 | 17,000,000 | 17,000,000 |
+-------------------------------+------------+------------+------------+
| ปริมาณการผลิตจริง (ม้วน)          | 29,000,000 | 25,000,000 | 26,000,000 |
+-------------------------------+------------+------------+------------+
| อัตราการใช้กำลังการผลิต (ร้อยละ)   | 85.29      | 73.5       | 76.5       |
+-------------------------------+------------+------------+------------+
| อัตราเพิ่มของปริมาณการผลิต (ร้อยละ) | 16         | (4)        | 4          |
+-------------------------------+------------+------------+------------+
| จำนวนกะที่สามารถผลิตเต็มที่         | 2          | 2          | 2          |
+-------------------------------+------------+------------+------------+
| จำนวนกะที่ผลิตปกติ *              | 1          | 1          | 1          |
+-------------------------------+------------+------------+------------+
| จำนวนกะที่ผลิตจริง                | 1.5        | 1.5        | 1.5        |
+-------------------------------+------------+------------+------------+

  * ณ เวลาการผลิตปกติ 8 ชั่วโมงต่อวัน

รายชื่อศิลปินที่มียอดจำหน่ายสูงสุด 10 อันดับแรก

  ------ ---------------- -------- ---------------- -------- ---------------- --------
  ลำดับ   ปี 2543                    ปี 2542                    ปี 2541           

         ชื่อศิลปิน           สัดส่วน    ชื่อศิลปิน           สัดส่วน    ชื่อศิลปิน           สัดส่วน

  1.     เบิร์ด - ธงไชย     10.87%   โลโซ             6.69%    โลโซ             10.01%
         แมดอินไตย์                                                             

  2.     ไมค์ ภิรมย์พร       4.25%    เบิร์ด - ธงไชย     5.45%    เบิร์ด - ธงไชย     7.18%
                                   แมดอินไตย์                  แมดอินไตย์         

  3.     Seven Project    4.06%    ไมค์ ภิรมย์พร       4.56%    นิโคล เทริโอ       4.22%

  4.     วง Fly           3.94%    นิโคล เทริโอ       3.72%    จักรพรรณ อาบครบุรี  4.21%

  5.     X-TRA Project    3.20%    ไท – ธนาวุฒิ       3.16%    ไท – ธนาวุฒิ       3.92%
                                   แก้วเพิก                    แก้วเพิก           

  6.     พลพล พลกองเส็ง    3.04%    วง Y NOT 7       2.58%    อมิตา ทาทา ยัง     2.94%

  7.     ศิริพร อำไพพงษ์     3.00%    CHINA DOLLS      2.33%    อัสนี & วสันต์ โชติกุล 2.50%

  8.     MR.TEAM          2.99%    อ่ำ – อัมรินทร์ นิติพน 1.57%    โบ – สุนิตา ลีติกุล   2.47%

  9.     จักรพรรณ อาบครบุรี  2.49%    คริสติน่า อากีล่าร์    1.55%    ปนัดดา เรืองวุฒิ     2.25%

  10.    เสือ – ธนพล       2.38%    ใหม่ เจริญปุระ      1.50%    ธนพล อินทฤทธิ์      2.21%
         อินทฤทธิ์                                                               

         รวม              40.22%   รวม              33.11%   รวม              41.91%
  ------ ---------------- -------- ---------------- -------- ---------------- --------

 

  3.3.2 จำนวนผู้จำหน่ายวัตถุดิบ

วัตถุดิบที่ใช้ในการผลิตเทปเพลง ซีดี วีซีดี และวีดีโอ ได้แก่ ตลับเทป สายเทป ม้วนวีดีโอเปล่า
แผ่นซีดีเปล่า เป็นต้น
ซึ่งส่วนใหญ่เป็นวัตถุดิบที่จัดหาได้ภายในประเทศและมีปริมาณการใช้ในแต่ละปีใกล้เคียงกัน
โดยกลุ่มบริษัทมีความสัมพันธ์อันดีระหว่างผู้จำหน่ายวัตถุดิบแต่ละราย
และไม่ได้มีการพึ่งพิงผู้จำหน่ายวัตถุดิบรายใดเกินกว่าร้อยละ 30 ของมูลค่าการซื้อวัตถุดิบ
จึงทำให้ไม่มีปัญหาในการจัดหาวัตถุดิบ นอกจากนี้ เนื่องจากผู้ประกอบการที่ผลิตวัตถุดิบต่างๆ
ของบริษัทมีจำนวนมากรายในประเทศ ดังนั้นกลุ่มบริษัทสามารถจัดหาวัตถุดิบต่างๆ ได้จาก
ผู้จัดจำหน่ายรายอื่นได้ไม่ยากนัก

ทั้งนี้การบริหารวัตถุดิบจะสอดคล้องกับคำสั่งการผลิตเป็นสำคัญ
ในกรณีที่ความต้องการของปริมาณสินค้าเป็นจำนวนมากหรือเครื่องจักรที่ใช้ในการผลิตเกิดชำรุดหรืออยู่ระหว่างแก้ไข
กลุ่มบริษัทจะว่าจ้างผู้ผลิตรายอื่นทดแทน

  3.3.3 ผลกระทบต่อสิ่งแวดล้อม

- ไม่มี -

  3.4 งานที่ยังไม่ได้ส่งมอบ

  -ไม่มี –

ธุรกิจสื่อ

  การประกอบธุรกิจทางด้านสื่อของกลุ่มบริษัทมี 3 ประเภท ประกอบด้วย สื่อวิทยุ สื่อโทรทัศน์
  และสื่อสิ่งพิมพ์ แต่สื่อที่เป็นรายได้สำคัญและมีรายได้เกิน 10% ของรายได้รวมสำหรับปีสิ้นสุดวันที่
  31 ธันวาคม 2543 ได้แก่ สื่อวิทยุ และสื่อโทรทัศน์ โดยมีรายละเอียดการประกอบธุรกิจ ดังนี้

  3.1 ลักษณะผลิตภัณฑ์หรือบริการ

  สื่อวิทยุ

  ภายใต้ผลิตภัณฑ์หลักของกลุ่มธุรกิจสื่อ
  เป็นการผลิตรายการวิทยุเพื่อออกอากาศผ่านสถานีวิทยุกระจายเสียง
  โดยการเข้าร่วมประมูลเวลาจัดรายการวิทยุในระบบเอฟเอ็มจากสถานีวิทยุ
  เพื่อนำมาประกอบธุรกิจในเชิงพาณิชย์ ซึ่งปัจจุบันมีรายการวิทยุของกลุ่มบริษัททั้งสิ้น 4 รายการ
  แต่ละรายการมีลักษณะเฉพาะที่ต่างกันดังนี้

  1. สถานีวิทยุ : F.M. 88.0 MHz. (Radio No Problem) กรมประชาสัมพันธ์

  วันและเวลาออกอากาศ : ทุกวัน 05:00 – 02:00 น.

รูปแบบรายการ

  Radio No Problem เป็นรายการวิทยุรายการเดียวที่เป็นศูนย์รวมของคำถามและคำตอบในทุกๆ
  เรื่องราวที่มีสาระ โดยเปิดโอกาสให้ผู้ฟังได้ฝากคำถามในสิ่งที่สนใจใคร่รู้ได้ทุกเรื่อง และทาง
  รายการจะทำหน้าที่ค้นหาคำตอบจากผู้ที่รู้จริงมาตอบให้ นอกจากนี้ Radio No Problem ยังเป็น
  รายการวิทยุที่เปิดทั้งเพลงไทยและเพลงสากลที่เป็นที่นิยม
  ซึ่งดำเนินรายการโดยนักจัดรายการชื่อดังที่มีความสามารถในการจัดรายการที่ถูกใจกลุ่มเป้าหมาย
  โดยจากรูปแบบของรายการที่เป็น
  เอกลักษณ์ จึงทำให้ได้รับความนิยมจากผู้ฟังที่เป็นคนรุ่นใหม่และมีความใฝ่รู้อย่างแท้จริง
  และได้รับความนิยมติดอันดับ 1 ใน 5 ของรายการวิทยุยอดนิยมของทุกการสำรวจ

กลุ่มเป้าหมาย

-   วัยรุ่นทั้งชายและหญิงอายุ 18 ปีขึ้นไป

-   กลุ่มคนทำงานหนุ่มสาวหรือผู้ใหญ่ที่มีความทันสมัย

    2. สถานีวิทยุ : F.M. 91.5 MHz. (Hot Wave) สถานีวิทยุยานเกราะ

    วันและเวลาออกอากาศ : ทุกวันตลอด 24 ชั่วโมง

รูปแบบรายการ

Hot Wave คือรายการวิทยุที่ทันสมัยที่รวบรวมเรื่องราวร้อนสุดๆ สำหรับวัยรุ่นโดยเฉพาะ
ทั้งยังเป็นแหล่งรวมเพลงไทยที่กำลังเป็นที่นิยมและใหม่ล่าสุดฟังได้ก่อนใครจากทุกค่ายเพลง
เน้นบรรยากาศของรายการด้วยความคึกคักและสนุกสนานเป็นกันเองกับผู้ฟัง
ดำเนินรายการโดยนักจัดรายการอารมณ์ดีที่มีเอกลักษณ์ในการจัดรายการให้ตรงใจวัยรุ่นและได้แสดงออกในสิ่งที่เป็นประโยชน์ร่วมกันอย่างไม่มีพิษภัย
โดยเฉพาะอย่างยิ่งกิจกรรมทางดนตรี ปัจจุบัน Hot Wave
เป็นรายการวิทยุยอดนิยมที่สุดของวัยรุ่นจากผลของทุกการสำรวจ

กลุ่มเป้าหมาย

- วัยรุ่นทั้งชายและหญิง อายุ 12-25 ปี

3. สถานีวิทยุ : F.M. 93.5 MHz. (Radio Vote Satellite) กรมประชาสัมพันธ์

วันและเวลาออกอากาศ : ทุกวัน 05:00 – 02:00 น.

รูปแบบรายการ

เป็นรายการวิทยุที่มีผู้ฟังมากที่สุดทั่วประเทศ
ด้วยรูปแบบรายการวิทยุบันเทิงที่ติดตามรายงานข่าวคราวความเคลื่อนไหวในแวดวงบันเทิงทั้งไทยและต่างประเทศอย่างใกล้ชิด
ทั้งยังเปิดโอกาสให้ผู้ฟังได้ร่วมแสดงความคิดเห็นในเรื่องราวของวงการบันเทิงและเรื่องราวอื่นๆ
ที่กำลังได้รับความสนใจของคนทั้งประเทศด้วยทีมนักจัดรายการที่เป็น “คนบันเทิง” จึงทำให้ Radio
Vote Satellite เป็นรายการวิทยุยอดนิยมของคนทั้งประเทศจากทุกผลการสำรวจ นอกจากนี้
Radio Vote Satellite
ยังเป็นรายการวิทยุรายการเดียวที่ออกอากาศด้วยระบบดาวเทียมครอบคลุมพื้นที่ใน 6 จังหวัดใหญ่
ได้แก่ เชียงใหม่ เชียงราย พิษณุโลก อุดรธานี นครราชสีมา และสงขลา คิดเป็นร้อยละ 80
ของพื้นที่เศรษฐกิจทั่วประเทศ

กลุ่มเป้าหมาย

- วัยรุ่นทั้งชายและหญิง

- หนุ่มสาววัยทำงานและผู้ใหญ่ทันสมัย

- ผู้ชอบความทันสมัย ชอบการแสดงออก ติดตามการเคลื่อนไหว (Trend) ในแวดวงบันเทิงต่างๆ

- กลุ่มคนบันเทิงทุกสาขาทั้งดารา ศิลปิน นักร้อง คนทำงานเบื้องหลัง

4. สถานีวิทยุ : F.M. 106.5 MHz. (Green Wave) กรมไปรษณีย์โทรเลข

วันและเวลาออกอากาศ : ทุกวันตลอด 24 ชั่วโมง

รูปแบบรายการ

Green Wave
คือรายการวิทยุรายการเดียวที่ทำหน้าที่ของคลื่นสีเขียวเพื่อสิ่งแวดล้อมมาโดยตลอดโดยการใส่เนื้อหาและความรู้เกี่ยวกับสิ่งแวดล้อม
เพื่อสร้างจิตสำนึกให้กับผู้ฟังในการเห็น
คุณค่าของสิ่งแวดล้อมและรู้จักรักษาสิ่งแวดล้อมให้ดีขึ้น
เป็นการสอดแทรกสาระลงไปในรายการอย่างกลมกลืน

นอกจากนี้ Green Wave นำเสนอเพลงไทยในแนว Easy Listening ที่เลือกสรรแล้ว
เพื่อความไพเราะในทุกนาทีที่ฟังโดยนักจัดรายการที่มีคุณภาพดำเนินรายการ
โดยเน้นความสอดคล้องกลมกลืนของอารมณ์การฟังด้วยรูปแบบที่เป็นเอกลักษณ์อย่างชัดเจน Green
Wave จึงเป็นรายการวิทยุยอดนิยมอันดับ 1 ในกลุ่มผู้ฟังเป้าหมายมาโดยตลอดจากหลายๆ
การสำรวจ

กลุ่มเป้าหมาย

- กลุ่มคนทำงานอายุ 18 – 35 ปี ทั้งชายและหญิง

สื่อโทรทัศน์

  ภายใต้ผลิตภัณฑ์หลักของกลุ่มธุรกิจโทรทัศน์
  เป็นรูปแบบการผลิตรายการเพื่อออกอากาศและการรับจ้างผลิตรายการโทรทัศน์ทั้งหมดจำนวน 19
  รายการ สามารถแบ่งประเภทของรายการที่บริษัทดำเนินการอยู่ได้ ดังนี้

(1) รายการเพลง เป็นรายการโทรทัศน์ที่มีการนำเสนอในรูปแบบของมิวสิควีดีโอหรือคอนเสิร์ต
โดยมีวัตถุประสงค์ในการโฆษณาประชาสัมพันธ์ผลงานของกลุ่มบริษัทที่มีการผลิตผลงานออกมาในขณะนั้น
เพื่อเป็นการเพิ่มสีสันนอกเหนือจากการได้รับฟังผ่านสื่อประเภทอื่น
ดังนั้นรายการเพลงในรูปแบบของมิวสิควิดีโอหรือคอนเสิร์ต
จึงเป็นอีกหนึ่งทางเลือกในการนำเสนอให้กับผู้บริโภคก่อนที่จะตัดสินใจซื้อผลิตภัณฑ์นั้นๆ ของกลุ่มบริษัท

(2) ละครโทรทัศน์
เป็นอีกหนึ่งรายการโทรทัศน์ที่กลุ่มธุรกิจโทรทัศน์มีความถนัดภายใต้การดูแลและผลิตผลงานของบริษัท
เอ็กแซ็กท์ จำกัด และ บริษัท เลมอนกราส โปรดักชั่นส์ จำกัด
ที่ได้มีการนำเสนอผลงานให้กับทางสถานีโทรทัศน์อย่างต่อเนื่อง
โดยในช่วงที่ผ่านมาละครของกลุ่มธุรกิจโทรทัศน์ที่ผลิตออกอากาศได้รับการตอบรับจากผู้ชม
และติดอันดับแนวหน้าของความนิยมเสมอมา

(3) รายการเกมส์โชว์
เป็นรายการโทรทัศน์ที่ได้รับความนิยมจากผู้ชมโทรทัศน์ค่อนข้างมากในปัจจุบัน
เนื่องจากรูปแบบการดำเนินรายการที่สนุกสนาน มีจุดขายอยู่ที่ศิลปินที่ถูกเชิญมาร่วมกับทางรายการ
ทำให้มีการผลิตรายการประเภทดังกล่าวเป็นจำนวนมากและมีการจัดออกอากาศในช่วงเวลาที่มีผู้ชมให้ความสนใจ
สำหรับกลุ่มธุรกิจโทรทัศน์มีการผลิตรายการประเภทเกมส์โชว์ภายใต้การดูแลของ บริษัท แมส
มอนิเตอร์ จำกัด เช่น รายการเกมโซน

(4) รายการประเภทวัยรุ่น เป็นรายการที่มีกลุ่มเป้าหมายที่ชัดเจนแน่นอน
มีการนำเสนอในแง่ของความบันเทิงที่มีการสอดแทรก เนื้อหา สาระ ให้กับกลุ่มเป้าหมาย อาทิ
การใช้ภาษาอังกฤษที่ถูกต้อง การดูแลความสวยความงาม เมื่อย่างก้าวเข้าสู่วัยรุ่น เป็นต้น
สำหรับกลุ่มธุรกิจโทรทัศน์มีการผลิตรายการประเภทวัยรุ่นภายใต้การดูแลของบริษัท ทีนทอล์ก จำกัด
มีรายการที่ผลิตออกอากาศ อาทิ รายการทีนทอล์ก และรายการ อี ฟอร์ ทีน เป็นต้น

(5) รายการประเภทเด็กและครอบครัว
เป็นรายการที่มุ่งเน้นการนำเสนอถึงสถาบันแรกของสังคมคือสถาบันครอบครัว
อันจะเป็นเบ้าหลอมของความรักความผูกพันระหว่างพ่อแม่และลูก
มีการนำเสนอในแง่ของการใช้ความคิดสร้างสรรค์ของเด็กๆ ภายใต้การผลิตของบริษัท เลมอนกราส
โปรดักชั่นส์ จำกัด

ประเภทรายการโทรทัศน์ของกลุ่มบริษัทแกรมมี่ ณ วันที่ 31 ธันวาคม 2543

[]

ผลกระทบต่อโอกาสหรือข้อจำกัดการประกอบธุรกิจ

จากการที่กลุ่มบริษัทไม่มีสถานีวิทยุและโทรทัศน์เป็นของตนเอง
จึงจำเป็นต้องเช่าเวลาสถานีจากทั้งของหน่วยงานเอกชนและรัฐบาล
ซึ่งทำให้มีข้อจำกัดในการขยายธุรกิจทางด้านสื่อ อย่างไรก็ตาม
ตามรัฐธรรมนูญแห่งราชอาณาจักรไทย พ.ศ. 2540 มาตรา 40
ว่าด้วยพระราชบัญญัติองค์กรจัดสรรคลื่นความถี่และกำกับกิจการวิทยุกระจายเสียง วิทยุโทรทัศน์
และกิจการโทรคมนาคม ได้เปิดโอกาสให้เอกชนหรือผู้ประกอบการมีโอกาสเป็นเจ้าของสถานีต่างๆ
ได้ ดังนั้นด้วยความพร้อมทางด้านประสบการณ์ บุคลากร และเงินทุน
กลุ่มบริษัทจึงมั่นใจได้ในโอกาสสำหรับการเป็นเจ้าของสถานีต่างๆ
เพื่อการขยายธุรกิจทางด้านสื่อต่อไปได้

3.2 การตลาดและภาวะการแข่งขัน

3.2.1 นโยบายและลักษณะการตลาด

กลยุทธ์ในการแข่งขัน

สื่อวิทยุ

-   ผลิตผลงานที่มีคุณภาพและมีรูปแบบการจัดรายการที่โดดเด่น

    เนื่องจากธุรกิจวิทยุในปัจจุบันมีการแข่งขันค่อนข้างสูง
    การเลือกซื้อโฆษณาของลูกค้าจะพิจารณาจากรายการวิทยุที่ได้รับความนิยมและมีคุณภาพเป็นสำคัญ
    ดังนั้นทางกลุ่มธุรกิจวิทยุจึงได้ตระหนักและให้ความสำคัญในการผลิตผลงานที่มีคุณภาพ
    โดยการกำหนดรูปแบบรายการในการผลิตที่แน่นอน
    การปรับปรุงรายการอย่างต่อเนื่องไม่ว่าจะเป็นเนื้อหาสาระและความบันเทิง
    การนำเสนอรูปแบบรายการที่แปลกใหม่
    การกำหนดกลุ่มเป้าหมายของผู้ฟังที่ชัดเจนและครอบคลุมทุกกลุ่มเป้าหมาย
    รวมทั้งการปรับปรุงและพัฒนาเทคโนโลยีให้ล้ำหน้าทันสมัยอยู่เสมอ
    เพื่อให้รายการมีคุณภาพและเป็นที่นิยมในกลุ่มผู้ฟังให้มากที่สุด

-   ทีมงานและบุคลากรที่มีประสิทธิภาพ

    ทีมงานและบุคลากรสำหรับกลุ่มธุรกิจวิทยุของบริษัท
    เป็นมืออาชีพที่มีประสบการณ์ในวงการวิทยุอย่างต่อเนื่องและยาวนาน
    มีผลงานและภาพพจน์ที่ดีเสมอมา โดยเฉพาะนักจัดรายการที่มีความสามารถในการตอบโต้
    (Interact) ต่อผู้ฟัง ซึ่งเป็นส่วนสำคัญหนึ่งในการติดตามรับฟังของผู้ฟังตลอดเวลา
    โดยรายการวิทยุทั้ง 4 คลื่นของบริษัทได้รับความนิยมติดอันดับ 1 ใน 5
    ของสถานีวิทยุที่มีผู้ฟังมากที่สุดของทุกการสำรวจมาโดยตลอด

-   มีนโยบายด้านการตลาดที่ยืดหยุ่น

    - ด้านราคา

    กลุ่มธุรกิจวิทยุได้ใช้กลยุทธ์ทางการตลาดในด้านราคาแบบเหมารวม (Package)
    ซึ่งขอบเขตของการให้บริการโฆษณาจะครอบคลุมหมดทั้ง 4 คลื่นสถานีวิทยุของกลุ่มธุรกิจวิทยุ
    ในราคาที่คุ้มค่าและประหยัดกว่าการโฆษณาแบบเพียงรายการสถานีวิทยุคลื่นเดียว
    นอกจากนี้กลุ่มธุรกิจวิทยุได้เล็งเห็นถึงการขายในระยะยาวจึงคงราคาขาย Loose Spot
    ไว้ที่ราคาเดิมแต่ได้ปรับราคาแบบเหมารวมลง
    เพื่อจูงใจให้ลูกค้าซื้อโฆษณาเพื่อให้ได้รับส่วนลดมากขึ้น
    รวมทั้งการให้ส่วนลดสำหรับลูกค้าที่มีการเซ็นสัญญาในระยะยาว
    เพื่อความต่อเนื่องในการใช้งบประมาณ

    - ด้านการให้บริการกับลูกค้า

    กลุ่มธุรกิจวิทยุได้ให้ความสำคัญกับการให้บริการแก่ลูกค้าของกลุ่มบริษัท
    โดยมีการจัดอบรมให้แก่พนักงานของกลุ่มบริษัทอย่างต่อเนื่อง
    เพื่อให้พนักงานมีความรู้ความเข้าใจในงานด้านสื่อ
    โดยเฉพาะงานด้านวิทยุและพร้อมที่จะให้บริการกับลูกค้าในทุกรูปแบบไม่ว่าจะเป็นก่อน ระหว่าง
    หรือหลังการขาย

    - ด้านกิจกรรมส่งเสริมการขาย

    กลุ่มธุรกิจวิทยุจะมุ่งเน้นการทำกิจกรรมร่วมกันระหว่างทางรายการและผู้ฟัง
    มีการจัดกิจกรรมนอกสถานที่ในหลายรูปแบบไม่ว่าจะเป็นการท่องเที่ยวต่างจังหวัด
    การชุมนุมแข่งรถยนต์ทางไกล (Rally) การจัดคอนเสิร์ต การชมภาพยนตร์
    และการประกวดต่างๆ ฯลฯ ทั้งนี้เพื่อตอบสนองความต้องการของลูกค้าและเพื่อผลักดันการขาย
    Loose Spot ในรายการวิทยุ

-   วิทยุบนอินเตอร์เน็ต

    เพื่อเป็นการเพิ่มศักยภาพในการรับฟัง รายการวิทยุบนเครือข่าย Internet
    ถือเป็นทางเลือกใหม่ช่องทางหนึ่งที่พัฒนาควบคู่ไปกับเทคโนโลยีในปัจจุบัน
    อันจะเป็นการสร้างสัมพันธภาพใหม่ระหว่างทางผู้จัดและผู้ฟังซึ่งสามารถรับฟังได้ทั่วโลก
    ไม่ว่าจะเป็นในประเทศเพื่อลดข้อจำกัดของเขตพื้นที่กระจายเสียงที่ไม่สามารถรับคลื่นความถี่ได้
    หรือต่างประเทศที่ไม่มีขีดจำกัดด้านพรมแดน

    สื่อโทรทัศน์

-   ผลิตผลงานที่มีคุณภาพมีสาระและความบันเทิงครบครัน

    นโยบายด้านการตลาดของกลุ่มธุรกิจโทรทัศน์จะยึดการพัฒนารูปแบบรายการอย่างต่อเนื่อง
    ในการนำเสนอผลิตรายการรูปแบบใหม่ที่มีสาระและมีคุณค่าต่อประชาชน
    โดยการกำหนดรูปแบบรายการที่แน่นอนและกำหนดกลุ่มเป้าหมายของผู้ชมที่ชัดเจน
    มีรายการที่ให้ความบันเทิงหลายรูปแบบ
    ไม่ว่าจะเป็นรายการวาไรตี้ที่เน้นสาระและความบันเทิง ละคร หรือ เกมส์โชว์ เป็นต้น
    โดยมอบหมายให้แต่ละบริษัทในเครือของกลุ่มรายการโทรทัศน์ผลิตรายการโทรทัศน์ตามแนวถนัดของทีมงานผลิต
    เพื่อให้เกิดเอกภาพในการทำงานซึ่งจะมีส่วนสำคัญในการผลิตรายการโทรทัศน์ที่มีคุณภาพจากความสามารถและความชำนาญเฉพาะด้านของแต่ละทีมงานผลิต

-   โครงสร้างการผลิตรายการโทรทัศน์ การจัดหา และการบริหารงานขายที่ครบวงจร

    นอกเหนือจากการผลิตตามแนวถนัดของทีมงานผลิตรายการโทรทัศน์แล้ว
    บริษัทยังได้ใช้เครือข่ายของบริษัทในเครือต่างๆ ในการจัดหาศิลปินหรือนักแสดง
    เพื่อให้เกิดมูลค่าโดยรวมสำหรับทุกส่วนงาน รวมทั้งการบริหารงานขายที่มีประสิทธิภาพ
    ภายใต้การดำเนินการของบริษัทในเครือ คือ บริษัท แกรมมี่ เทเลวิชั่น จำกัด
    เป็นผู้ดูแลด้านการตลาดให้แก่บริษัทในเครือที่ผลิตรายการโทรทัศน์
    ทั้งนี้เพื่อเพิ่มศักยภาพในการให้บริการกับกลุ่มลูกค้าอันจะก่อให้เกิดประโยชน์สูงสุดในการบริหารงาน

-   ทีมงานและบุคลากรที่มีประสิทธิภาพ

    ทีมงานและบุคลากรสำหรับกลุ่มธุรกิจโทรทัศน์
    เป็นทีมงานและบุคลากรที่เป็นมืออาชีพในวงการโทรทัศน์ด้วยประสบการณ์ที่ยาวนาน
    ซึ่งเป็นส่วนสำคัญหนึ่งในอันที่จะทำให้ผลงานที่ออกสู่สายตาประชาชนมากด้วยคุณภาพและสาระ
    โดยรายการโทรทัศน์ของบริษัทส่วนใหญ่มีเรตติ้งและจำนวนผู้ชมในปริมาณที่น่าพอใจ

-   กลยุทธ์ทางด้านการตลาด

  กลุ่มธุรกิจโทรทัศน์ได้ใช้กลยุทธ์ทางการตลาดในด้านราคาแบบเหมารวม (Package)
  ซึ่งขอบเขตของการให้บริการโฆษณาจะครอบคลุมในหลายรูปแบบแล้วแต่ความต้องการของ
  ลูกค้า ในราคาที่คุ้มค่าและประหยัดกว่าการโฆษณาแบบเพียงรายการเดียว
  นอกเหนือจากการซื้อโฆษณา
  กลุ่มธุรกิจโทรทัศน์ยังโฆษณาผลิตภัณฑ์ของลูกค้าในรายการโทรทัศน์ต่างๆ ของบริษัท
  โดยการนำผลิตภัณฑ์ของลูกค้าไปเป็นส่วนประกอบหนึ่งในฉากของรายการโทรทัศน์ด้วย

ลักษณะลูกค้าและกลุ่มลูกค้าเป้าหมาย

  ลักษณะลูกค้าของธุรกิจสื่อในด้านของโทรทัศน์และวิทยุ
  เป็นกลุ่มลูกค้าประเภทเดียวกันสามารถจำแนกได้เป็น 2 ประเภท ดังนี้

  1) กลุ่มลูกค้าที่เป็นบริษัทโฆษณา (Agency)
  เป็นกลุ่มลูกค้าที่ซื้อเวลาจากผู้ผลิตรายการเพื่อนำไปจัดสรรขายให้กับกลุ่มลูกค้าที่อยู่ในความดูแลอีกทอดหนึ่ง

  2) ลูกค้าโดยตรง (Direct Customer) เป็นกลุ่มลูกค้าผู้ประกอบการในธุรกิจต่างๆ
  ที่ซื้อเวลาโฆษณาจากผู้ผลิตรายการโดยตรง

  สัดส่วนการขายให้แก่ลูกค้ารายใหญ่ 10 รายแรกต่อรายได้ในช่วง 3 ปีที่ผ่านมา

+---------------------------------+-----------+-----------+-----------+
|                                 | 2543      | 2542      | 2541      |
|                                 |           |           |           |
|                                 | สัดส่วน (%) | สัดส่วน (%) | สัดส่วน (%) |
+---------------------------------+-----------+-----------+-----------+
| สื่อโทรทัศน์                        | 47.92     | 51.56     | 42.51     |
|                                 |           |           |           |
| รายได้รวมกันของลูกค้า 10 รายแรก     | 44.52     | 40.48     | 47.00     |
| (บริษัท แกรมมี่ เทเลวิชั่น จำกัด)       |           |           |           |
|                                 | 49.39     | 45.13     | 53.22     |
| สื่อวิทยุ                           |           |           |           |
|                                 |           |           |           |
| รายได้รวมกันของลูกค้า 10 รายแรก     |           |           |           |
| (บริษัท เอ-ไทม์ มีเดีย จำกัด)         |           |           |           |
|                                 |           |           |           |
| รายได้รวมกันของลูกค้า 10 รายแรก     |           |           |           |
|                                 |           |           |           |
| (บริษัท เรดิโอ คอนเซ็ป จำกัด)        |           |           |           |
+---------------------------------+-----------+-----------+-----------+

ในระยะ 3 ปีที่ผ่านมากลุ่มธุรกิจสื่อไม่มีสัดส่วนการขายให้แก่ลูกค้ารายใดรายหนึ่งเกินกว่าร้อยละ 30

การจำหน่ายและช่องทางการจำหน่าย

  ช่องทางการจำหน่ายของกลุ่มธุรกิจสื่อวิทยุและโทรทัศน์จะเป็นลักษณะของการขายโดยตรงไปยังลูกค้าประมาณร้อยละ
  70 ของยอดขาย และลักษณะของการขายผ่านบริษัทโฆษณาประมาณร้อยละ 30 ของยอดขาย

  3.2.2 สภาพการแข่งขัน

  ภาพรวมของการใช้เม็ดเงินโฆษณาในปี 2543 ที่ผ่านมามีทิศทางที่ดีขึ้น
  แม้ว่าภาวะเศรษฐกิจที่ยังไม่ฟื้นตัวดีนัก
  แต่ผู้ประกอบการยังคงมีงบประมาณในการสนับสนุนการส่งเสริมการขาย
  รวมทั้งการโฆษณาประชาสัมพันธ์ผลิตภัณฑ์ของตนเอง
  ซึ่งเป็นส่วนหนึ่งของแผนงานด้านการตลาดและกลยุทธ์ในการแข่งขัน
  ดังจะเห็นได้จากตัวเลขการใช้งบโฆษณาผ่านสื่อทุกประเภทในปี 2542 จำนวน 41,190 ล้านบาท
  เป็น 49,096 ล้านบาทในปี 2543 ปรับตัวเพิ่มขึ้นร้อยละ 19.19
  โดยเฉพาะสื่อโทรทัศน์เป็นสื่อที่ได้รับความนิยมสูงสุด โดยมีส่วนแบ่งการตลาดอยู่ประมาณร้อยละ
  65 รองลงมาเป็นสื่อทางด้านหนังสือพิมพ์ร้อยละ 16 สื่อวิทยุร้อยละ 10 และสื่อนิตยสารและอื่น ๆ
  อีกร้อยละ 6 และ 3 ตามลำดับ

  จากการศึกษาของบริษัท มีเดีย ดาต้า รีสอร์ซ จำกัด (Media Data Resources Co.,Ltd.)
  ได้เปรียบเทียบตัวเลขการใช้งบโฆษณาผ่านสื่อประเภทต่างๆ ในปีที่ผ่านมา
  พบว่าสื่อโทรทัศน์ยังคงมีการปรับตัวเพิ่มขึ้นมากที่สุดในช่วงปี 2543 ที่ผ่านมา จาก 27,430
  ล้านบาทในปี 2542 เป็น 32,298 ล้านบาทในปี 2543 คิดเป็นการเพิ่มขึ้นร้อยละ 17.75
  ในขณะที่สื่อวิทยุมีการปรับตัวเพิ่มขึ้นเช่นกัน จาก 4,176 ล้านบาทในปี 2542 เป็น 4,676
  ล้านบาทในปี 2543 คิดเป็นการเพิ่มขึ้น
  ร้อยละ 11.97

  แผนภาพแสดงการใช้เม็ดเงินโฆษณาผ่านสื่อประเภทต่างๆ

  [][]

ส่วนแบ่งการตลาดและจำนวนคู่แข่งขัน

ในการคำนวณมูลค่าโดยรวมของธุรกิจสื่อโฆษณาทางโทรทัศน์และวิทยุ
จะเป็นการคำนวณจากนาทีโฆษณาในแต่ละช่วงคูณด้วยอัตราค่าโฆษณาในช่วงนั้นๆ
หากแต่การนำอัตราค่าโฆษณามาใช้ในการคำนวณนั้นเป็นมูลค่าที่ไม่ได้มีการปรับลดราคาขาย
ส่งผลให้มูลค่าตลาดที่ได้มานั้นสูงเกินจริง ในขณะที่ความเป็นจริงในปัจจุบัน
การลดราคาหรือให้ส่วนลดเพื่อจูงใจให้กลุ่มผู้ประกอบการใช้บริการ
เป็นกลยุทธ์ที่สำคัญในการวางแผนการขายของผู้ประกอบการธุรกิจสื่อ
แต่กระนั้นก็ตามวิธีการคำนวณก่อนหักส่วนลดเป็นวิธีที่ดีที่สุดที่สามารถนำมาเปรียบเทียบส่วนแบ่งการตลาดได้
โดยจากผลการศึกษาของบริษัท มีเดีย ดาต้า รีสอร์ซ จำกัด สามารถคิดเป็น
สัดส่วนการครองส่วนแบ่งการตลาดสำหรับสื่อโทรทัศน์และวิทยุของกลุ่มธุรกิจสื่อวิทยุและ
โทรทัศน์ของบริษัทได้ประมาณร้อยละ 2 และร้อยละ 15 ตามลำดับ

สำหรับคู่แข่งขันในธุรกิจสื่อโทรทัศน์และวิทยุ
อาจกล่าวได้ว่ากลุ่มธุรกิจสื่อโทรทัศน์ไม่มีคู่แข่งขันโดยตรงใดๆ ในธุรกิจโทรทัศน์
เนื่องจากธุรกิจโทรทัศน์เป็นธุรกิจหนึ่งในกลุ่มของบริษัทในการสนับสนุนธุรกิจของกลุ่มบริษัท
เพื่อใช้เป็นช่องทางหนึ่งในการโฆษณาประชาสัมพันธ์ผลิตภัณฑ์ต่างๆ ของกลุ่มบริษัท
ในขณะที่ธุรกิจวิทยุในปัจจุบันมีคู่แข่งขันโดยตรงประมาณ 2 – 3 ราย
สำหรับการผลิตรายการวิทยุประมาณ 5 – 6 คลื่นสถานี ที่มีกลุ่มผู้ฟังใกล้เคียงกัน

แนวโน้มภาวะอุตสาหกรรมและการแข่งขัน

สำหรับแนวโน้มในปี 2544 คาดว่ายังคงมีแนวโน้มที่สดใส
การเลือกสื่อในการโฆษณาประชาสัมพันธ์ของกลุ่มผู้ประกอบการจะคำนึงถึงงบประมาณ
และกลุ่มรายการที่มีคุณภาพและมีกลุ่มเป้าหมายที่ชัดเจนเป็นหลัก อย่างไรก็ตาม
แม้ว่าการเพิ่มขึ้นในงบประมาณโฆษณาผ่านสื่อจะไม่ได้มีสาเหตุหลักมาจากการปรับตัวของเศรษฐกิจเป็นสำคัญ
แต่การส่งเสริมการขายและการโฆษณาประชาสัมพันธ์ของแต่ละกลุ่มผู้ประกอบการผ่านสื่อที่เข้าถึงกลุ่มผู้บริโภคของแต่ละกลุ่มผู้ประกอบการยังคงเป็นสิ่งจำเป็นที่หลีกเลี่ยงไม่ได้
ในยุคที่มีการแข่งขันที่รุนแรงมากขึ้น เช่น ธุรกิจสื่อสาร ธุรกิจผลิตสินค้าอุปโภคบริโภค
ธุรกิจอุตสาหกรรมยานยนต์ เป็นต้น
ในขณะที่กลุ่มผู้ประกอบการธุรกิจสื่อยังคงมีระดับการแข่งขันที่มากขึ้นเช่นเดียวกัน
การปรับตัวค่าเช่าจากทางสถานีมีความเป็นไปได้ค่อนข้างสูง
ส่งผลให้ต้นทุนในการผลิตรายการสูงขึ้นตาม
สืบเนื่องจากการแข่งขันที่ต้องการความนิยมจากปริมาณผู้ฟังและผู้ชม
ทำให้กลุ่มผู้ประกอบการธุรกิจสื่อต้องเน้นคุณภาพของการให้บริการและผลิตภัณฑ์เป็นหลัก
รวมทั้งกลยุทธ์ต่างๆ เพื่อเป็นการครองส่วนแบ่งทางการตลาดให้มากที่สุด

  3.3 การจัดหาผลิตภัณฑ์หรือบริการ

กลุ่มบริษัทได้จัดสร้าง Studio Network (ห้องกระจายเสียงออกอากาศ สำหรับ 4
สถานีวิทยุของกลุ่มธุรกิจสื่อวิทยุ) ตั้งอยู่เลขที่ 209/1 อาคารซีมิคบี ถนนสุขุมวิท 21 (อโศก)
แขวงคลองเตยเหนือ เขตวัฒนา กรุงเทพมหานคร

  3.3.1 การจัดให้ได้มาซึ่งผลิตภัณฑ์เพื่อจำหน่าย

- ไม่มี -

  3.3.2 จำนวนผู้จำหน่ายวัตถุดิบ

- ไม่มี -

  3.3.3 ผลกระทบต่อสิ่งแวดล้อม

- ไม่มี -

  3.4 งานที่ยังไม่ได้ส่งมอบ

-ไม่มี –